NARIADENIE KOMISIE (EÚ) č. 78/2010
z 27. januára 2010,
ktorým sa mení a dopĺňa nariadenie (ES) č. 33/2008, pokiaľ ide o rozsah pôsobnosti a lehotu udelenú úradu v rámci riadneho konania na prijatie záverov týkajúcich sa zaradenia určitých účinných látok do prílohy I k smernici 91/414/EHS
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 5,
keďže:
(1)
Nariadenie Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadne a skrátené konanie pre hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (2), sa uplatňuje na látky z tretej a štvrtej etapy, ktoré boli hodnotené, ale neboli zaradené do prílohy I k smernici 91/414/EHS do 31. decembra 2008. Neuplatňuje sa na látky z tretej a štvrtej etapy hodnotené po tomto dátume.
(2)
Nariadenie Komisie (ES) č. 2076/2002 (3) a rozhodnutie Komisie 2003/565/ES (4) však bolo zmenené a doplnené, aby sa predĺžila lehota pre pracovný program do 31. decembra 2009, pokiaľ ide o látky z tretej a štvrtej etapy. Je potrebné upraviť príslušný dátum v nariadení (ES) č. 33/2008.
(3)
Pokiaľ ide o riadne konanie, ukázalo sa, že lehota poskytnutá úradu na prípravu jeho záverov by sa mala predĺžiť vzhľadom na zložitosť a množstvo potrebnej práce. Malo by sa to uplatňovať iba na účinné látky, v prípade ktorých sa Komisii predkladá návrh hodnotiacej správy po nadobudnutí účinnosti tohto nariadenia.
(4)
Nariadenie (ES) č. 33/2008 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie (ES) č. 33/2008 sa týmto mení a dopĺňa takto:
1.
V článku 1 sa písmeno c) nahrádza takto:
„c)
pre látky z tretej a štvrtej etapy do 31. decembra 2009.“
2.
Článok 10 sa nahrádza takto:
„Článok 10
Závery úradu
1. Úrad prijme záver, či pri účinnej látke možno očakávať splnenie požiadaviek článku 5 smernice 91/414/EHS do šiestich mesiacov od uplynutia lehoty stanovenej v treťom odseku článku 9 tohto nariadenia a oznámi ho žiadateľovi, členským štátom a Komisii.
V prípade potreby sa úrad vo svojich záveroch bude zaoberať možnosťami zmiernenia rizika v súvislosti so zamýšľanými spôsobmi použitia identifikovanými v návrhu hodnotiacej správy.
2. Tam, kde úrad potrebuje dodatočné informácie, stanoví žiadateľovi po konzultácii so spravodajským členským štátom lehotu maximálne deväťdesiat dní na ich predloženie úradu a spravodajskému členskému štátu. Informuje o tom Komisiu a členské štáty. Zohľadnia sa len informácie predložené v rámci poskytnutej lehoty.
Spravodajský členský štát vyhodnotí dodatočné informácie a bezodkladne ich predloží úradu najneskôr do šesťdesiatich dní po prijatí dodatočných informácií.
V takomto prípade sa šesťmesačná lehota stanovená v odseku 1 a určená nato, aby úrad prijal závery, predĺži o lehotu, ktorá sa skončí vtedy, keď je úradu doručené vyhodnotenie dodatočných informácií.
3. Komisia a úrad sa dohodnú na harmonograme predkladania záverov, aby tak uľahčili plánovanie práce. Komisia sa dohodne s úradom na forme predkladaných záverov úradu.“
Článok 2
Prechodné ustanovenia
Článok 10 nariadenia (ES) č. 33/2008 sa naďalej uplatňuje bez zmien a doplnení na účinné látky, v prípade ktorých spravodajský členský štát preložil Komisii návrh hodnotiacej správy, ako sa stanovuje v článku 8 ods. 1 nariadenia (ES) č. 33/2008, pred nadobudnutím účinnosti tohto nariadenia.
Článok 3
Nadobudnutie účinnosti
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. januára 2010